
REFERAT

privind aprobarea colaborării Municipiului Timişoara cu Ambasada Marii Britanii în România în vederea implementării proiectului „Dezvoltarea economică durabilă pe baza industriilor de înaltă tehnologie, a informaticii, telecomunicaţiilor şi serviciilor creative (Technopole)”
Sectorul Tehnologiei Informaţiei şi Comunicaţiilor (IT&C) este unul din sectoarele cele mai dinamice din Polul de Creştere Timişoara, înregistrând o creştere constantă şi substanţială în ultimii 10 ani. Tradiţia industrială, calitatea educaţiei şi cercetării de specialitate din universităţile Timişoarei, precum şi proximitatea faţă de pieţele mari din Europa Centrală au constituit elemente importante pentru dezvoltarea acestui sector. Centru universitar renumit, Timişoara beneficiază de resurse umane necesare pentru dezvoltarea uneia dintre cele mai eficiente sub-ramuri economice, respectiv industria IT&C.
Polul de Creştere Timişoara şi-a definit obiectivele, unul dintre acestea fiind dezvoltarea unei economii regionale durabile, bazate pe tehnologia înaltă, telecomunicaţii şi industria serviciilor creative. De altfel, viziunea Planului Integrat de Dezvoltare a Polului de Creştere Timişora este aceea de spaţiu multicultural integrator şi de avangardă, pol naţional de referinţă în industriile ce utilizează tehnologii înalte, în informatică, telecomunicaţii şi în serviciile creative. În acest context, Timişoara trebuie să se concentreze pe crearea unui mediu de afaceri durabil, inovativ şi atractiv, pe consolidarea sectorului terţiar (şi anume dezvoltarea serviciilor creative cu valoare adăugată mare), pe dezvoltarea sectoarelor industriale care folosesc tehnologie înaltă, informatică şi telecomunicaţii.
Pe baza acestor obiective şi ca parte din obiectivele Polului de Creştere, Municipiul Timişoara intenţionează să dezvolte un „Tehnopol” în apropierea campusului universitar, ca parte a unui program regional integrat de afaceri şi inovare. Proiectul Tehnopolului constă în transformarea unui spaţiu de 10 hectare, dintr-un total 92 de hectare, într-un centru de inovare (incubator de afaceri şi spaţiu de lucru gestionat) pentru transferul de tehnologie şi companiile TIC, incluzînd companiile spin-off din universităţile Timişoarei. Domeniile cheie propuse de Municipiul Timişoara pentru companiile implicate în proiect sunt: tehnologia informaţiei (IT), biotehnologie, telecomunicaţii, energia alternativă (incluzînd cea regenerabilă) şi tehnologii de mediu. Principalii parteneri pentru proiectul Tehnopolului sunt: Municipiul Timişoara, un incubator de afaceri deja existent, precum şi toate departamentele universitare cheie din oraş.
Dată fiind experienţa oraşului Nottingham din Marea Britanie în domeniul tehnologiilor înalte (este ştiut faptul că echipamentele de ultimă oră au fost produse pentru prima dată de către oraşul Nottingham, de exemplu RMN-ul), în urma solicitării Municipiului Timişoara, oraşul Nottingham a acceptat să susţină eforturile Municipiului Timişoara de a crea un Tehnopol în Timişoara, prin transfer de know-how.
Relaţiile de cooperare dintre cele două oraşe (consacrate prin Hotărârea Consiliului Local al Municipiului Timişoara nr. 390/27.10.2009, prin care s-a aprobat încheierea unei înţelegeri de cooperare între Municipiul Timişoara din România şi Oraşul Nottingham din Marea Britanie) au fost susţinute de către Ambasada Marii Britanii în România atât în faza de iniţiere, cât şi ulterior. 
Astfel, prin Adresa din data de 17.01.2011, înregistrată la Primăria Municipiului Timişoara cu nr. SC2011 – 1019/18.01.2011, Ambasada Marii Britanii în România şi-a exprimat disponibilitatea de a sprijini parteneriatul dintre oraşul Nottingham şi Municipiul Timişoara prin acordarea sumei de 10.000 de lire sterline, destinată finanţării componentei de consultanţă pentru proiectul „Dezvoltarea economică durabilă pe baza industriilor de înaltă tehnologie, a informaticii, telecomunicaţiilor şi serviciilor creative (Technopole)”, în condiţiile în care Municipiul Timişoara acceptă să asigure acoperirea cheltuielilor de transport şi cazare ale experţilor din compania de consultanţă din Nottingham/East Midlands, identificată de către Ambasada Marii Britanii în România, până la concurenţa sumei de 2.000 de lire sterline. 
Ambasada Marii Britanii de la  Bucureşti doreşte să pună la dispoziţia Primăriei Municipiului Timişoara un raport detaliat cu privire la paşii pe care autorităţile (publice) vor trebui să îi urmeze pentru dezvoltarea „Tehnopol-ului”: dezvoltarea unei versiuni a conceptului, analiza necesităţilor, consultări în vederea stabilirii tipului de companii potrivite şi atragerea acestora pentru a-şi derula afacerile în cadrul „Tehnopol-ului”, precum şi cu privire la facilităţile care vor fi oferit acestora din urmă, identificarea condiţiilor esenţiale presupuse de activitatea companiilor în cadrul „Tehnopol-ului”. 
Suma de 2.000 de lire sterline suportată de către Municipiul Timişoara reprezintă contravaloarea costurilor de deplasare a specialiştilor (cazare, costuri de masă şi transport local). 
Având în vedere cele menţionate mai sus, precum şi oportunitatea de a beneficia de experienţa şi asistenţa unor experţi din Nottingham/East Midlands, 
Propunem spre aprobare următoarele:

1. colaborarea Municipiului Timişoara cu Ambasada Marii Britanii în România, care doreşte să sprijine parteneriatul dintre oraşele înfrăţite Timişoara şi Nottingham, în vederea implementării proiectului „Dezvoltarea economică durabilă pe baza industriilor de înaltă tehnologie, a informaticii, telecomunicaţiilor şi serviciilor creative (Technopole)” în valoare totală de 12.000 de lire sterline, din care:
- suma de 10.000 de lire sterline suportată de Ambasada Britanii în România, reprezentând contravaloare contract specialişti (experţi);
- suma de 2.000 de lire sterline suportată de Municipiul Timişoara, reprezentând contravaloarea costurilor de deplasare a specialiştilor (cazare, costuri de masă şi transport local).

2. (1) Se aprobă alocarea în bugetul local a echivalentului în lei a sumei de până la 2.000 de lire sterline, reprezentând contribuţia proprie a Municipiului Timişoara la proiectul la punctul 1.
(2) Justificarea şi decontarea cheltuielilor se vor realiza pe bază de acte doveditoare, conform legii. 

